ORDE do 25 de febreiro de 2009 pola que se aproba definitivamente a modificación puntual das normas subsidiarias de planeamento do Concello do Saviñao (Lugo), no lugar de Seteventos.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 18/03/2009

O Concello do Saviñao remite o expediente de referencia solicitando a súa aprobación definitiva, conforme co disposto no artigo 85 da Lei 9/2002, do 30 de decembro, de ordenación urbanística e protección do medio rural de Galicia (en diante LOUG).
I. Antecedentes.
1. As normas subsidiarias de planeamento (en diante NSP) do Concello do Saviñao foron aprobadas definitivamente o 16 de decembro de 1983.
2. A modificación puntual non se someteu a informe previo á aprobación inicial (artigo 85.1º da LOUG), por darse as circunstancias que, de acordo co artigo 93.4º da LOUG, permiten prescindir do dito trámite. Foi aprobada inicialmente polo concello o 29-2-2008 e, segundo consta no expediente, foi sometida a información pública por medio de anuncios publicados nos diarios La Voz de Galicia e El Progreso e no DOG o 18-3-2008. Simultaneamente déuselles audiencia aos concellos limítrofes.
3. Durante a información pública o concello solicitou informes á Confederación Hidrográfica do Norte (emitido en sentido favorable o 25-4-2008), á Dirección Xeral de Conservación da Natureza da Consellería de Medio Ambiente e Desenvolvemento Sostible (emitido en sentido favorable o 15-5-2008), á Consellería do Medio Rural (emitido polo xefe do Servizo Provincial de Montes e Industrias Forestais en sentido favorable o 22-5-2008), á Dirección Xeral de Calidade e Avaliación Ambiental da Consellería de Medio Ambiente e Desenvolvemento Sostible (emitido o 7-5-2008), á Dirección Xeral de Patrimonio Cultural da Consellería de Cultura e Deporte (emitido o 28-4-2008 en sentido favorable), á Deputación Provincial de Lugo (informa favorablemente o 27-5-2008) e á Delegación do Goberno (non emitiu informe).
4. Durante o trámite de información pública o concello solicitou da Dirección Xeral de Urbanismo un informe facultativo, que foi emitido o 25-6-2008.
5. A modificación someteuse ao procedemento de avaliación ambiental estratéxica, conforme o sinalado nos artigos 5 e seguintes da Lei 6/2007, do 11 de maio, de medidas urxentes en materia de ordenación do territorio e do litoral de Galicia. Como resultado dese proceso, o 4-8-2008 a Dirección Xeral de Desenvolvemento Sostible da Consellería de Medio Ambiente e Desenvolvemento Sostible emitiu a memoria ambiental.
6. O concello aprobou provisionalmente a modificación o 14-8-2008, logo dos informes técnico (do 11-8-2008) e xurídico (do 12-8-2008) previstos no artigo 85.4º da LOUG, e incorporou, nun anexo, as consideración vinculantes expresadas na memoria ambiental emitida o 4-8-2008.
II. Consideracións e fundamentación.
Logo de analizar a documentación que integra este expediente, e visto o informe-proposta elevado pola Dirección Xeral de Ordenación do Territorio e Urbanismo, cómpre indicar:
1. A modificación puntual nace como consecuencia da solicitude dunha sociedade mercantil, que pretende instalar unha horta soar no lugar de Seteventos, concello do Saviñao. Esta horta soar enmárcase, segundo expresa a memoria do proxecto de modificación, nunha actuación empresarial máis ampla que incluiría un complexo asistencial privado no pazo de Maside, concello de Pantón.
O ámbito afectado ten unha superficie de 103,95 hectáreas, que están clasificadas nas NSP municipais como solo non urbanizable; ao pertencer a un monte veciñal en man común, aplícase o réxime do solo rústico de protección forestal, en virtude do artigo 32.2º b) e a disposición transitoria primeira da LOUG. A modificación consiste en cambiar esta cualificación pola de solo rústico de protección de infraestruturas.
2. As razóns que expresa o proxecto de modificación non se corresponden con ningunha das finalidades de interese público que de modo concreto detalla o artigo 94.1º da LOUG, polo que unicamente podería encaixar dentro do que o citado artigo denomina «outros fins públicos». En relación con isto, as devanditas razóns do proxecto de modificación consisten, principalmente, na creación de emprego e xeración de riqueza na comarca.
No actual contexto socioeconómico e tendo presentes os criterios de reequilibrio territorial mediante o impulso e favorecemento de actuacións de desenvolvemento nas comarcas do interior de Galicia, pode considerarse que as razóns anteditas efectivamente encaixan dentro dos «fins públicos» a que fai referencia o artigo 94.1º da LOUG.
3. Dado que a modificación consiste nun cambio de categoría dentro do solo rústico, dúas son as cuestións principais para os efectos da súa aprobación definitiva: se existen circunstancias que poidan determinar a inclusión dos terreos nalgunha categoría de especial protección distinta da de infraestruturas, e se se dan as circunstancias para que sexa de aplicación esta última categoría.
4. Polo que se refire á concorrencia de circunstancias que poderían determinar a inclusión dos terreos afectados noutra categoría de solo rústico, e dado que o ámbito da modificación ten a condición de monte veciñal en man común, solicitouse informe da Consellería de Medio Rural no tocante ás súas competencias. No informe do xefe do Servizo Provincial de Montes e Industria Forestais de 22-5-2008 dise que a superficie afectada, desde o punto de vista forestal, non ten especial importancia, nin pola súa produtividade nin polo seu valor ambiental, e non está sometida a ningunha figura de protección ambiental.
5. Como xa se indicara no informe que emitiu a Dirección Xeral de Urbanismo o 25-6-2008, o solo rústico de protección de infraestruturas está constituído, entre outros, polos terreos destinados a infraestruturas derivadas da política enerxética. Dado que non existe ningún plan nin programa público en materia de enerxía solar, solicitouse informe da Consellería de Industria e Comercio, que o emitiu o 22 de xullo de 2008. Neste informe conclúese que a implantación desta horta solar non entra en conflito coa planificación enerxética formulada para a tecnoloxía solar fotovoltaica no Plan enerxético de Galicia.
De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 188/2008, do 28 de agosto, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correspondelle á conselleira de Política Territorial, Obras Públicas e Transportes.
III. Resolución.
Como consecuencia de todo o exposto, outórgase a aprobación definitiva (artigo 85.5º a) da LOUG) á modificación puntual das normas subsidiarias de planeamento do Concello do Saviñao (Lugo), no lugar de Seteventos.
De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Notifíquese esta orde ao concello e publíquese no Diario Oficial de Galicia.
Santiago de Compostela, 25 de febreiro de 2009.
María José Caride Estévez
Conselleira de Política Territorial, Obras Públicas
e Transportes